To helikoptere indsætter politiets aktionsstyrke klokken 7 om morgenen den 1. marts 2007. Foto: Polfoto

1. marts er det ti år siden Ungdomshuset på Nørrebro blev ryddet. Nu skruer vi tiden tilbage til dagen, København gik amok og TV 2 NEWS fik en ilddåb.

Den stille martsmorgen blev flænget af støjen fra ni sorte rotorblade i det blågrå tusmørke over København.

Hold kæft, de flyver lavt i dag. Torben, Elektriker.

I nogle af byens huse var folk ved at gøre sig klar til dagen.

I andre huse sov beboerne endnu trygt.

Hverken de vågne eller de sovende anede, at deres by ville være forandret for altid, inden solen gik ned.

Sådan gjorde vi Artiklen her er blevet til på baggrund af interviews med nogle af de nærmeste vidner til Ungdomshusets rydning. Vi har valgt at fortælle sagen gennem øjenvidner, da hverken aktivister eller politi vil stå frem og fortælle offentligheden om alle detaljer ved rydningen.

En af de vågne var elektrikeren Torben.

Klokken var lidt i syv, og Torben var sent på den.

Han var mellemleder i et håndværkerfirma og talte i telefon med en kollega, da støjen fra oven fik ham til at kigge ud af sit køkkenvindue.

- Hold kæft, de flyver lavt i dag, sagde Torben.

Han var godt træt af støjen fra TV 2’s nye nyhedshelikopter, som havde svævet over Nørrebro næsten hver dag hele vinteren.

Men i dag var vinteren slut.

Politiets aktionsstyrke på vej ned gennem taget på Ungdomshuset. Foto: Kristoffer Theil / TV 2

Betjente på vej ind i Ungdomshuset efter rendegraveren har slået hul i muren. Foto: Kristoffer Theil / TV 2

Betjente med gasmasker er trængt gennem barrikaderne ved husets bagside. Foto: Polfoto

Over skyerne stod solen op præcis klokken syv, og da Torben kiggede ud af køkkenvinduet, kunne han se to store helikoptere i det gryende dagslys.

Den ene helikopter drejede rundt i luften, og der blev kastet et reb ud fra en sidedør.

Eviction, eviction, eviction. Aktivist, Ungdomshuset

Sortklædte mænd firede sig ned af rebet.

De landede på taget af Jagtvej 69.

Bygningen var en fæstning med pigtråd på taget, brædder for vinduerne og kampklare aktivister på hver eneste etage.

Huset var besat af unge fra den yderste venstrefløj, der brugte det som kultur- og koncerthus.

Men det var også en gammel bastion for venstrefløjen.

Præcis 109 år og 109 dage tidligere var de røde faner blevet båret ind i bygningen, som snart skulle forvandles til en bunke røde murbrokker.

Stormangreb uden modstand

Mens de sortklædte bevæbnede mænd gik i stilling på taget, vrimlede gården bag Jagtvej 69 med betjente.

Der var intet svar inde fra huset.

Betjente med gasmasker venter på at storme Ungdomshuset ganske kort tid efter klokken syv torsdag morgen. Foto: Privatfoto / TV 2

Betjente stormer frem mod Ungdomshuset i dækning af en skraldebil. Foto: Privatfoto / TV 2

En rendegraver bryder gennem barrikaderne bag Ungdomshuset. Foto: Privatfoto / TV 2

En rendegraver kørte ind i gården, og to lastbiler med liftvogne bagpå kørte hen til den røde murstensmur på husets forside.

Nu vidste Torben, at han var tilskuer til en gigantisk politiaktion gennem sit køkkenvindue.

Det er nu, det sker. Det er nu, de rydder Ungdomshuset. Torben, Elektriker

Men at han selv skulle ende inde i huset med en elefanthue over hovedet, havde han ikke en jordisk chance for at regne ud.

- Det er nu, det sker. Det er nu, de rydder Ungdomshuset, sagde Torben til sin kollega i telefonen og rakte ud efter sit kamera, som han tilfældigvis havde liggende i køkkenet.

Taget på sengen

Øverst oppe i Ungdomshuset lå en ung kvinde og sov i en sovepose.

Hun lå i en hems helt oppe under taget.

Larmen fra helikopterne vækkede hende, men hun havde ikke den mindste anelse om, at en gruppe sortklædte mænd med skudklare våben var på vej ned mod hende.

Politiet angreb Ungdomshusets forside med liftvogne og et slukningskøretøj. Foto: Privatfoto / TV 2

Her ses betjente på vej ind i den ene lift. Foto: Privatfoto / TV 2

Slukningskøretøjet på jorden skyder med skum mod Ungdomshusets vinduer mens betjentene hejses op. Foto: Privatfoto / TV 2

Hun havde også et kamera hos sig, og det var ikke et tilfælde.

Ditte Nielsen var nemlig ved at uddanne sig til journalist, og hun arbejdede som fotograf på en dokumentarfilm om Jagtvej 69.

Aktivisterne kendte hende, fordi hun havde lavet mad til hjemløse på Vesterbro.

Derfor var Ditte en af de få journalister i kongeriget Danmark, som kunne få lov til at tage billeder i huset.

Produktionsselskabet Bastard Film havde sagt ja til at skyde penge i filmprojektet.

Det her kommer til at gå så meget amok. Lasse Sjørslev, Journalist

Så nu sov Ditte på sit arbejdssted, og pludselig vågnede hun op til en helt vild opgave, da betjentene brød gennem taget.

- Eviction, eviction, eviction, blev der råbt.

Ungdomshuset var under angreb.

Første bastion falder

Politiaktionen var ventet, men ikke denne torsdag morgen. Aftenen forinden havde der været koncert i huset, og forsvarerne sov, da angrebet kom.

Og så kom det som en overraskelse, at de kampklare betjente trængte ind fra oven. Husets tag var nemlig beskyttet med et ”helikopterværn”, som bestod af stålhegn og pigtråd.

Ditte havde sovet med tøj på, men inden hun fik strømper og sko på fødderne var første forsvarslinje brudt sammen.

Barrikaderne på Ungdomshusets bagside blev hurtigt fjernet af politiets rendegraver. Foto: Polfoto

Taget af Ungdomshuset var befæstet med stålstænger og pigtråd for at forhindre et angreb fra helikopter. Foto: Scanpix

På taget af Jagtvej 69 havde aktivisterne gjort klar til at bombardere politiet med brosten, hvis huset skulle komme under angreb. Foto: Polfoto

Betjentene var trængt ind på øverste etage, og Ditte befandt sig nu på et af de farligste steder i hele huset.

Hun sprang ned fra hemsen og drejede instinktivt til højre.

Hvis hun var drejet til venstre, var hun løbet direkte ind i de sværtbevæbnede betjente fra Politiets Aktionsstyrke.

Jeg ved det godt. Jeg er på vej ud på gaden. Jacob Sørensen, Journalist

I stedet nåede hun med strømmen af aktivister, der hastigt trak sig tilbage.

Som i enhver god fæstning var der forsvarsværker inde i bygningen. Mellem hver etage var der porte som kunne lukkes. Fjenden måtte indtage huset etage for etage.

Gasmasken virkede ikke

Da øverste etage var ved at falde, løb forsvarerne ned af trappen.

Den skarpe lugt af tåregas fulgte med.

Aktivisterne inde i Ungdomshuset havde et lager af gasmasker klar. Foto: Scanpix

Mellem hver etage var der døre som kunne barrikaderes. Dermed måtte huset indtages etage for etage. Foto: TV 2

Mælkekasser med brosten inde i huset. Foto: Scanpix

At angrebet ville komme i en sky af gas, var forudset af aktivisterne, så de havde gasmasker klar.

Men Ditte havde ikke forberedt sig godt nok.

Det runde filter med aktivt kul, som renser luften for gas, var ikke skruet ordentligt på.

Nu hastede det med at komme ned, men nogle af aktivisterne ville lige sende en hilsen til politiet.

Hele huset rystede, da de kom. Nabo til Ungdomshuset

I fjerde sals højde blev et vindue åbnet, så der kunne kastes flasker ud mod betjentene.

Ditte kunne se, at bygningen også var under angreb af entreprenørmaskiner.

Men det blev kun til et hurtigt glimt, for i samme nu rettede politiet en vandstråle mod vinduet, så det blev umuligt at kaste noget ud.

Huset rystede.

En brat opvågning

I en lun seng på Søllerødgade lå Jacob Sørensen og sov.

Han var ny journalist på TV 2 NEWS og nærmest nabo til Ungdomshuset.

Betjentene slæber en såret aktivist ud af Ungdomshuset. Han måtte køres på hospitalet i en ambulance. Foto: Privatfoto / TV 2

Denne morgen vågnede han brat.

- Ryd gaden, blev der råbt uden for hans vindue.

Han vidste med det samme, at det var alvor.

Jacob sprang op fra sengen, fandt et videokamera og begyndte at famle med knapperne.

I det samme ringede hans mobiltelefon. Karsten Nielsen, redaktør på TV 2 NEWS, var i den anden ende.

- Jeg ved det godt. Jeg er på vej ud på gaden, var de første ord fra Jacob.

Han havde ikke fået tøj på, og han havde travlt.

Sov med en helikopter over hovedet

Et par cowboybukser og en trøje blev kastet på kroppen. Ingen strømper og et par udtrådte hvide gummisko på fødderne. Det med strømperne var noget, som Jacob skulle komme til at fortryde 17 timer senere.

Ungdomshusets bagside efter rydningen. Foto: TV 2

Han løb ned af trappen og ud på gaden, hvor politiet var ved at afspærre området.

Telefonen ringede igen.

Det var fra TV 2 NEWS.

Nu skulle han fortælle seerne, hvad der foregik, for der var kun kommet sparsomme oplysninger fra Nørrebro.

De finder ud af, hvem jeg er, og så får jeg lov til at gå. Ditte Marie Nielsen, Journalist

Men hvis folk hjemme i stuerne forventede drama, kunne Jacob ikke rigtig levere noget - endnu.

- Man kan ikke se så frygteligt meget, indledte han sin telefonrapport.

- Der har ikke været smidt en flaske eller løftet en brosten, lød det.

Og da studieværten Natasja Crone spurgte, om han havde set politiet lande på taget af Ungdomshuset, kunne Jacob ikke svare.

- Jeg har ikke set noget om, at de er landet der, sagde han.

En skæv start på en lang dag

Efter få øjeblikke begyndte hans telefon at bippe.

Det var en sms-besked fra hans naboer, som fulgte med på TV 2 NEWS.

Journalist Jacob Sørensen havde altså sovet fra en af de mest spektakulære politiaktioner i nyere tid.

Helikopteren hænger i luften over Ungdomshuset, efter betjentene er sat ned på taget. Bemærk at der stadig er lys i øverste vindue. Foto: Privatfoto / TV 2

En anholdt aktivist føres væk inde fra Ungdomshuset. Foto: Kai Braathen / TV 2

Cirka sådan her så huset ud ovenfra, da betjentene stormede det. Billedet er taget fra TV 2's helikopter nogle timer senere. Det hvide ude på gaden er skum fra slukningskøretøjet. Foto: TV 2

Men inden dagen var omme, skulle han komme til at stå midt i endnu en politiaktion, og den skulle blive både større og farligere.

Lige nu var klokken dog kun halv otte om morgenen. Man kan godt sige, at Jacobs dag var begyndt lidt skævt, men han havde et hemmeligt våben.

Han havde nemlig sørget for, at der var et kamera i hans bygning, som konstant optog, hvad der foregik ved Ungdomshuset.

Jeg bliver nødt til at løbe. Nu skal jeg ikke være journalist. Nu skal jeg være mor. Janni Pedersen, Journalist / mor

Så i løbet af få timer kunne han vise seerne på TV 2 NEWS, hvordan politiets angreb gik for sig, ned til mindste detalje.

Eller det troede han, for kameraet virkede ikke.

De første billeder fra Ungdomshuset kom på TV 2 NEWS klokken 07.16 - billederne var fra et webcam på en nabobygning, og de fangede ikke dramaet ret godt. Foto: TV 2

Men TV 2 NEWS havde flere kameraer i spil den dag.

Et af de bedste, dyreste og mest moderne hang over Utterslev Mose fire kilometer væk.

Det sad under bugen på TV 2’s nyhedshelikopter, som på få dage var blevet ganske upopulær på Nørrebro.

Den gigantiske zoom

Faktisk fik helikopterens ejer og pilot, Thomas Kristensen, dagligt klager over, at hans helikopter larmede ganske forfærdeligt – også selv om den stod i sin hangar.

I slutningen af februar fløj politiet nemlig ofte rundt over Ungdomshuset for at stresse aktivisterne.

Nyhedshelikopteren havde forbud mod at flyve over Nørrebro de første timer efter rydningen af Ungdomshuset. Foto: Claus Bech Andersen / Scanpix Danmark

Og natten før rydningen foretog politiet et træk, som afslørede at noget var i gære.

Der blev udstedt et flyveforbud over store dele af København, så Thomas Kristensen var klar med sin helikopter få øjeblikke efter, han fik meldingen om, at sortklædte betjente blev firet ned på husets tag.

Dermed var han en af de få personer i Danmark, som havde regnet ud, at Ungdomshuset kunne komme under angreb torsdag morgen. Faktisk havde ledelsen i Københavns Politi holdt deres planer så hemmelige, at de betjente, som deltog, havde fået inddraget deres mobiltelefoner.

Men Thomas Kristensen kunne ikke bruge sin viden til ret meget, da aktionen gik i gang.

Han håbede dog på, at flyveforbuddet blev ophævet, når betjentene var landet.

Uha, jeg skal lige væk. Jacob Sørensen, Journalist

Men han blev skuffet. Helikopteren måtte ikke flyve længere end til Utterslev Mose, og på fire kilometers afstand var der ikke meget at tage billeder af, selv om helikopteren var udstyret med en zoom, der kunne forstørre 84 gange.

Det eneste tegn på aktivitet, som kunne ses fra helikopteren, var betjente, der fotograferede hinanden på taget af Ungdomshuset.

Betjente i færd med at fotografere hinanden på toppen af Ungdomshuset. Foto: Scanpix

Hjelme, forråd og gasmasker i et forrådskammer efter rydningen. Foto: Scanpix

Et af de rum hvor aktivisterne sov, inden politiet gik til angreb. Foto: Polfoto

Men optagelserne kom ikke i fjernsynet, for klokken 07.24 lykkedes det TV 2’s teknikere at få forbindelse til et webcam i en naboejendom til Jagtvej 69, og det kamera var rettet direkte mod bagsiden af huset.

Men de røde teglsten blokerede fuldstændig for synet af den voldsomme politiaktion, der var i gang indenfor.

Tilbagetoget

Politiet havde slået hul i murene, og to liftvogne havde løftet grupper af betjente op, så de kunne angribe aktivisterne oppefra.

Huset var fyldt med tåregas, og midt i tågerne stod Ditte Nielsen med sit videokamera.

Det svier altså så kraftigt i øjnene, at de fleste er trukket væk fra området. Jacob Sørensen, Journalist

Hun var sluppet væk fra betjentene, og en af aktivisterne havde hjulpet hende med at skrue filteret på gasmasken.

Filteret virkede, kameraet virkede, og billederne var skræmmende.

Kranskovlen smadrede sig vej gennem murstenene.

Politiet angreb de sidste aktivister i huset gennem ydermuren her. Foto: Kristoffer Theil / TV 2

Huset rystede, så lamperne gyngede, og vandkanonernes stråler forhindrede de unge i at stable endnu flere møbler op foran det store hul i muren.

Dittes filmprojekt havde netop sikret hende en central plads i en gigantisk mediehistorie.

Sluk det kamera. Betjent inde i Ungdomshuset

Faktisk var hendes billeder så gode, at politiet senere søgte om lov til at bryde ind i hendes lejlighed i hemmelighed for at hente alle optagelserne.

Men det lå langt ude i fremtiden, og lige nu var Ungdomshusets forsvar ved at falde fra hinanden.

Stilhed før stormangrebet

Der var kun én flugtvej: Ned.

Helt nede i kælderen under Ungdomshuset var caféen Hullet.

Den var sidste forsvarslinje, og nu kunne antallet af kampklare aktivister tælles på to hænder.

De spærrede døren ind til caféens køkken og kæmpede for at holde entreprenørmaskinerne fra at bryde ind i kælderrummet.

Aktivisternes forsøg på at lave barrikader holdt ikke politiet tilbage ret længe. Foto: Polfoto

Alt inventar i rummet blev stuvet op mod dør og vinduer, mens luften blev tyk af tåregas.

Der blev slået hul i muren, og en vandkanon begyndte at skyde ind i rummet, så forsvarerne måtte klemme sig op i hjørnerne for ikke at blive ramt.

Den sidste bastion var faldet, men forsvarerne gav ikke op. Der var nemlig endnu en flugtmulighed.

Håndjern, kom nu, håndjern. Betjent på Nørrebrogade

Bagerst i caféen var et lille rum med en skydedør.

Det var ikke mere end 10 til 15 kvadratmeter stort, og nu skulle det blive scene for den sidste desperate kamp.

Døren blev lukket, og forsvarerne kunne høre, hvordan betjentene brød ind i rummet på den anden side.

Så blev der stille.

Sidste bastion falder

Cirka tre kvarter var der gået efter det første angreb på taget.

Bagerst i det lille rum sad Ditte med sit videokamera.

Stilheden varede ved – alle vidste, at kampen ville slutte i det lille rum, men ingen ville overgive sig.

Der var så meget tåregas i rummet, at det kunne mærkes på huden.

Pludselig blev døren slået op. Flere gaspatroner blev skudt ind og betjente med knipler gik til angreb.

Nu blev der kæmpet mand mod mand i den dunkle kælder.

Politiet kørte forstærkninger ind på Nørrebro i busser. Foto: Kai Braathen / TV 2

De anholdte aktivister inde i huset fik hætter på af politiet, inden de blev ført væk én efter én. Foto: Kai Braathen / TV 2

Politiet anholdt også flere unge uden for Ungdomshuset. De fik lov at sidde på asfalten. Foto: Polfoto

Ditte forsøgte at filme betjentene.

- Sluk det kamera, brølede en betjent og slog Ditte over fingrene.

Han tog det fra hende og sikrede sig, at det var slukket.

Ditte holdt sit pressekort over hovedet for at vise, at hun var repræsentant for offentligheden, men betjentene ville ikke lade hende gå.

I stedet blev hun bundet med plastikstrips og anholdt sammen med aktivisterne.

Gasskyen i kælderen

Betjentene flåede gasmaskerne af de anholdte, og nu begyndte tåregassen virkelig at gøre ondt.

Der var utrolig meget gas i Ungdomshusets kælder.

Dittes øjne stod i vand, hun blev svimmel og det løb ud af næsen med snot.

Hun hostede fra bunden af lungerne.

Du fortsætter! Lotte Mejlhede, studievært

Hun var gennemblødt af vand, og pludselig kunne hun mærke, hvor iskoldt der var i kælderen.

Hun kunne høre, at nogle af de andre i rummet kastede op.

En enkelt aktivist havde fået så mange slag og så meget gas, at han måtte have førstehjælp af betjentene og køres væk i en ambulance.

Tiden i den gasfyldte kælder føltes som en evighed.

Der var nogen som græd - ikke af frygt, men fordi de havde mistet Ungdomshuset.

Ditte var ikke en af dem.

Fanget i Vestre Fængsel

Hendes tanker kredsede i stedet om det brev fra Bastard Films advokat, som hun havde i lommen.

Brevet bekræftede hendes opgave som fotograf i huset.

- De finder ud af, hvem jeg er, og så får jeg lov til at gå, tænkte hun.

Men det skulle vise sig, at hendes håb var forgæves.

Betjentene identificerede alle aktivister og placerede dem i den lille koncertsal i husets stueetage.

Da Ditte fortalte, hvem hun var, blev hun flyttet ud på bagtrappen.

Alligevel fik hun en maske foran ansigtet og blev ført ud i lille enecelle i en af de politilastbiler, som kørte aktivisterne væk.

Maskerede betjente pakker sammen efter angrebet på Ungdomshuset. Foto: Claus Bech Andersen / Scanpix Denmark

Hun blev kørt i detentionen og senere varetægtsfængslet i Vestre Fængsel. Her sad hun uden at få noget at vide om, hvordan København forvandlede sig de næste døgn.

I alt 34 blev anholdt ved politiaktionen torsdag morgen, og mange flere skulle følge efter.

Næste gang Ditte kom til at stå foran Jagtvej 69, var bygningen forvandlet til en bunke grus.

Men om formiddagen den 1. marts var huset kun lige blevet erobret.

Lenin, køllevold og kvindekamp

En af Københavns historiske bygninger havde skiftet hænder og gik sin skæbnetime i møde.

Jagtvej 69 var nemlig ikke et hus som så mange andre.

Det blev bygget som medborgerhus af arbejderbevægelsen i 1897.

Vladimir Lenin, der senere skulle blive Sovjetunionens leder, besøgte Ungdomshuset i 1910. Billedet her er fra 1917 under revolutionen i Rusland. Foto: Getty Images

13 år senere indskrev huset sig i verdenshistorien. Det var nemlig på Jagtvej 69, at den Anden Internationale Kvindekongres vedtog, at man hvert år skulle holde kvindernes internationale kampdag den 8. marts.

Samme år, i sensommeren 1910, besøgte Sovjetunionens grundlægger Vladimir Lenin huset, og de revolutionære tanker skulle rumle under taget, længe efter hans røde imperium var brudt sammen.

Lokalerne på Jagtvej 69 var også arnested for vanvittige bataljer, længe før fuck blev et ord på dansk.

For eksempel fastelavns mandag 1918, hvor et optog med arbejderbevægelsens røde faner i spidsen samledes ved huset.

Folkemængden endte foran Børsen, hvor vrede mænd med fastelavnskøller trængte ind i bygningen, tævede løs på børsmæglerne og ødelagde inventaret.

Demonstranter gør holdt på Kultorvet i København efter Stormen på Børsen i 1918. Foto: Rigsarkivet

I 1982 gav Københavns overborgmester Egon Weidekamp (S) nøglerne til Jagtvej 69 til BZ-bevægelsen. Da han besøgte huset kvitterede de unge med at hælde en spand vand over ham. Foto: Wikimedia Commons

Unge fra BZ-bevægelsen foran Ungdomshuset i begyndelsen af 1980'erne. Københavns Kommune stillede huset til rådighed for dem i 1982. Foto: Polfoto

Dengang havde politiet hverken helikopter, tåregas eller vandkanoner.

De rykkede ud med fem betjente i en hestedroske.

Ordensmagtens spydspids kunne intet stille op.

Siden kom flere betjente til, og da slagsmålet var forbi, benyttede myndighederne chancen til at fængsle nogle af de mest yderligtgående venstrefløjsaktivister i Danmark.

Dermed var en rød revolution i Danmark afværget for en stund.

Vreden vokser

Så voldelige demonstrationer med udgangspunkt i Jagtvej 69 var altså ikke en ny opfindelse.

Men faktisk var alt forbløffende roligt ved Nørrebros Runddel i den første time efter politiets angreb den 1. marts 2007.

Der bliver smidt påskeliljer efter politiet cirka en halv time efter rydningen af Ungdomshuset. Foto: TV 2

Nogle demonstranter smser og andre tager billeder, mens politiet rydder Ungdomshuset. Foto: Claus Bech Andersen / Scanpix Denmark

Brugere af ungdomshuset i sorg efter politiet har overtaget huset. Foto: Søren Bidstrup / Scanpix Denmark

Her var Lasse Sjørslev mødt på arbejde.

Han var journalist ved TV 2 NEWS, og hans opgave var at opdatere seerne med seneste nyt direkte fra gaden.

En time forinden havde han kastet sine børn ud i bilen og afleveret dem i børnehaven med nattøj på.

Pædagogernes panderynker måtte han tackle senere.

Det her var stort.

Nu stod Lasse så midt i det hele.

Den onde stemning på Nørrebro tog til i løbet af et par timer. Foto: Linda Kastrup / Scanpix Denmark

Der blev kastet med sten og flasker efter politiet. Foto: Mogens Flindt / Scanpix Denmark

Aktivisterne gav sig også til at bygge barrikader. Her har de fat i en container. Foto: Jens Noergaard Larsen / Scanpix

En mand iført grøn jakke, sort tørklæde med dødningehoveder, matchende handsker og en krudtuglepilsner i hånden kastede med påskeliljer efter politiet.

- Husk på det har været borgerhus i gamle dage. Min far startede bankospil derinde, råbte manden.

Betjentene havde dannet en kæde tværs over vejen, og sammen med deres hollændervogne trængte de tilskuerne væk fra Nørrebros Runddel.

Muren ind mod Assistens Kirkegården efter politiet er trængt ind i Ungdomshuset. Foto: Polfoto

- Bare vent mand, København kommer til at stå i flammer. Og det er på grund af JER, råbte en ung mand i sort hættetrøje.

Der var had i luften, men de fleste brosten lå stadig pænt på række i kvarterets veje og fortove.

- Det her kommer til at gå så meget amok, tænkte Lasse Sjørslev.

Og det gjorde det.

Faktisk skulle Lasse selv komme under angreb næsten 10 timer senere - ennda mens han var på landsdækkende TV.

Men allerede klokken 09.50 var der voldsomme episoder mellem politi og demonstranter.

Du kan se en af episoderne på billederne herunder.

Mens TV 2 NEWS havde travlt med at sende direkte fjernsyn fra Nørrebros Runddel, var elektrikeren Torben i gang med at tage billeder.

Han havde set de sortklædte mænd lande på Ungdomshusets tag og fotograferet den spektakulære aktion fra sit køkkenvindue.

Hurtige penge

Han oplevede, hvordan den første rendegraver kørte baglæns ind til Ungdomshuset og flåede barrikaderne ned. Han så, hvordan en gravemaskine i gyden på siden af Ungdomshuset, men alligevel kværnede videre og smadrede sin grab ind i muren.

Nu stod han ved Nørrebros Runddel med billeder af hele aktionen og øjnede en mulighed for at tjene hurtige penge.

Politiet trækker stavene for at skabe ro. Foto: Lars Helsinghof Bæk / Scanpix

Demonstranter gør klar til at kaste med brosten. Foto: niels ahlmann olesen / niels ahlmann olesen

En aktivist giver politiet fingeren, mens en af ordensmagtens biler skubber ham væk. Foto: Lars Helsinghof Bæk / Scanpix

Han kunne alligevel ikke komme på arbejde, for hans bil stod parkeret bag politiets afspærringer, så han gik hjem og gav sig til at ringe og skrive landets avisredaktioner.

TV 2 NEWS blev også kontaktet via email, men der skulle gå næsten 10 år, før der kom svar på henvendelsen.

Det endte med, at Ekstra Bladet købte billederne.

I løbet af formiddagen gav politiet lov til, at beboerne omkring Jagtvej 69 kunne flytte deres biler, og så kunne Torben køre på arbejde.

Men denne arbejdsdag rummede en gigantisk overraskelse.

En håndværkeropgave på Nørrebro

Da Torben mødte sine kollegaer, begyndte han straks at fortælle om morgenens oplevelse.

Almindelige borgere på Nørrebro stod pludselig midt i noget, der lignede en krigszone i et helt andet land. Foto: Søren Bidstrup / Scanpix Denmark

En af de stenkastende aktivister bliver anholdt. Foto: Søren Bidstrup / Scanpix Denmark

Selv om politiet trængte demonstranterne tilbage, var urolighederne langt fra slut. Foto: Claus Bech Andersen / Scanpix Denmark

Lidt over middag ringede telefonen.

Det var fra kontoret, som ville have Torben til at løse en opgave.

- Der skal lukkes for vand, gas, strøm og varme.

Adressen var Jagtvej 69.

Sagen hastede.

Torben havde tidligere løst nogle elektrikeropgaver for Ungdomshusets nye ejere – den kristne sekt Faderhuset, så de havde nummeret til hans firma.

Faderhuset købte Jagtvej 69 allerede i 2001, men aktivisterne havde nægtet at forlade bygningen, og det var sådan set årsagen til, at politiet var blevet sat ind.

Så nu måtte Torben tilbage til Nørrebro sammen med en VVS’er og en anden elinstallatør.

Politiet anholder aktivister på Nørrebrogade. Foto: Jens Nørgaard Larsen / Scanpix

En demonstrant græder, efter hendes søster er blevet anholdt. Foto: Uffe Weng / Scanpix Danmark

Selv ganske unge demonstranter kom i kamp med politiet. Foto: Linda Kastrup / Scanpix Denmark

Men så blandede Torbens chef sig.

Han hed Brian Hetland og øjnede en chance for lidt hurtig gratis reklame for sit firma Hetland VVS.

Så håndværkerne kørte til Jagtvej 69 i firmaets karakteristiske blå biler med firmalogo.

Hovedafbryderen fra Helvede

Håndværkernes biler ankom med politieskorte.

Det hele skete lige foran det enorme presseopbud foran Ungdomshuset.

Inde i huset ventede en overraskelse.

Aktivisterne har væltet biler i en sidegade til Nørrebrogade. Foto: Søren Bidstrup / Scanpix Denmark

Huset var fyldt med betjente, der så på, mens mænd i elefanthuer og kedeldragter slæbte værdifulde ting som mixerpulte og møbler ud i nogle varebiler.

Morgenens dramatiske begivenheder og årtier med vilde fester og sparsom vedligeholdelse havde sat sine spor inde i huset.

Men de fleste elinstallationer var næsten nye. Der var endda sat grønne lysende skilte op til husets nødudgange, og det hele var i overraskende fin stand.

Når det kom til at afbryde for el- og vandforsyningen, stod Torben og hans kolleger imidlertid med et problem.

De værdifulde ting i Ungdomshuset - så som computer- og musikudstyr tilfaldt de nye ejere. Foto: Jeppe Michael Jensen / Scanpix Danmark

Et øvelokale til musik inde i huset. Foto: Jeppe Michael Jensen / Scanpix Danmark

Ungdomshuset havde sin egen radiostation "Pirat Radio 69" Foto: Jeppe Michael Jensen / Scanpix Danmark

Det skab med kabler, som kunne afbryde elektriciteten i huset, var blevet støbt ind i beton, så hvis man ville slukke for strømmen, var man nødt til at afbryde elforsyningen til en stor del af Nørrebro.

Eneste alternativ var at smadre betonklodsen med en trykluftshammer – men det var en risikabel affære.

Vandforsyningen var heller ikke til at komme i nærheden af. Hovedhanerne var dækket med tonstunge stålplader. Da pladerne blev fjernet, viste det sig, at hovedhanerne var hamret i stykker.

Så Torben og hans kolleger kunne ikke løse opgaven i en fart.

En datter i nød

Mens Ungdomshusets nye herrer havde travlt med at få tømt bygningen for værdier, voksede stemningen sig ond, truende og eksplosiv på Nørrebro.

Demonstranterne har slæbt affaldscontainere ud på gaden og er klar til kamp. Foto: Brian Berg / Scanpix Denmark

Vreden var nu så voldsom, at den tændte frygten i en af TV 2s mest koldblodige journalister.

Hun hedder Janni Pedersen og havde dækket flere kontroversielle sager. Hun boede på Nørrebro, men var kørt ind til TV 2’s afdeling i Københavns Sydhavn om morgenen den 1. marts.

Hun blev sendt retur til Nørrebro i en varevogn med sendeudstyr.

Opgaven var simpel:

Fortæl, hvad der sker omkring dig.

Og nu var der nok at fortælle om.

Tre timer efter de sorte mænd var landet på Ungdomshusets tag, gik aktivisterne til angreb på politiet.

Demonstranterne satte ild til deres barrikader. Foto: Mogens Flindt / Scanpix Denmark

Røg over København under urolighederne. Foto: Philip Nyborg / TV 2

En cyklist har begivet sig ud på gaden trods glasskår, røg og tåregas. Foto: Lars Helsinghof Bæk / Scanpix

Janni stod midt i sit eget kvarter og kunne se, hvordan brosten og flasker fløj gennem luften, mens affaldscontainere blev trukket ud fra baggårdene og brugt som barrikader.

Der var få pauser, og i noget tid havde Janni ignoreret sin telefon, der bare blev ved med at ringe.

Nu kiggede hun ned i displayet.

Det var hendes datter Nana, som var i skole den dag.

Janni tog telefonen.

Mor tager en pause

Nanas klassekammerater havde set TV 2 NEWS, og nu fortalte de hende, at hendes mor stod det værste sted.

Samtidig blev der kæmpet i hendes skolegård.

Politiet anholder en kvinde under urolighederne på Nørrebrogade. Foto: Søren Bidstrup / Scanpix Denmark

En blødende mand er blevet anholdt af politiet. Foto: Søren Bidstrup / Scanpix Danmark

Politiet slæber en anholdt væk. Foto: Niels Ahlmann Olesen / Scanpix

Politiet brugte knipler.

Det var voldsomt for en pige på ni år.

Nana var bange.

Så skulle Janni på igen, men under det direkte interview med Natasja Crone og Kristian Ring Hansen-Holt, blev det hele for meget.

- Jeg bliver nødt til at løbe. For nu skal jeg ikke være journalist. Nu skal jeg være nogens mor, lød meldingen fra den garvede reporter.

Og så lod hun arbejdet ligge.

Men Janni kunne ikke komme frem til skolen, for Nørrebros Runddel var spærret.

Betjentene søger dækning bag bilerne mens brostenene flyver gennem luften. Foto: Niels Ahlmann Olesen / Scanpix

Derfor søgte Janni hjælp hos politiets pressetalsmand Flemming Steen Munch, men han kunne ikke få hende gennem afspærringen.

Til gengæld tilbød han at give hende et lift.

Brostenen mod bilruden

Janni blev sat ind i en civil politibil, som kørte hende ned af Griffenfeldsgade.

Men ved Folkets Park stod en flok demonstranter som gav sig til at løbe hen mod bilen.

Chaufføren var nødt til at lave en U-vending, men demonstranterne var for hurtige.

I det samme blev Janni opmærksom på, at bilens sidevindue var rullet ned.

Det her var farligt, meget farligt.

Pludselig spredte urolighederne sig til Christianshavn, hvor aktivister tændte bål ved Christiania. Foto: Jeppe Michael Jensen / Scanpix Denmark

I første omgang var der kun få betjente uden for Nørrebro. Foto: Jeppe Michael Jensen / Scanpix Denmark

Politiet skyder med tåregas ved Christiania. Foto: Jeppe Michael Jensen / Scanpix Denmark

Janni rullede vinduet op, så hurtigt hun kunne.

Den øverste kant af ruden havde kun lige kilet sig fast i gummilisten, da en brosten knaldede ind i glasset.

Hvis vinduet havde stået åbent, havde Janni fået stenen i hovedet.

Chaufføren kørte væk fra demonstranterne, og Janni blev sat af, så hun kunne gå det sidste stykke hen til skolen.

En demonstrant angriber en af politiets biler. Foto: Polfoto

Inde i skolebygningen sad Nana og hendes klassekammerater. De spiste gulerødder i stave og drak saftevand.

Børnene kunne fortælle, hvordan demonstranterne fik slag af politiet i deres skolegård.

De havde set det hele.

Midt under fortællingen løb politiet igen gennem skolegården.

Politiet i aktion på Nørrebro. Foto: Mogens Flindt / Scanpix Denmark

Men børnene var OK.

Saftevand og gulerødder havde hjulpet på Nanas humør.

Så tog Janni turen tilbage til sin sendevogn, for der ventede mange timers arbejde forude.

Gadekampene var kun lige begyndt, og nu fik TV 2 NEWS støtte fra luften.

Københavns Politi havde nemlig besluttet at ophæve flyveforbuddet.

TV 2 havde klaget over, at politiet ville holde pressen væk, men der var også en anden årsag.

Politicheferne Hanne Bech-Hansen og Per Larsen kunne nemlig bruge billederne fra TV 2’s helikopter til at få et overblik over Nørrebro.

Den store demonstration

Faktisk kørte TV 2 NEWS konstant på en tv-skærm i politiets kommandostation, hvor de overordnede politifolk kunne orientere sig om, hvor demonstranterne bevægede sig hen.

Og fra sin plads højt oppe over den vrede folkemængde kom helikopteren til at fotografere en ganske spektakulær politiaktion.

Det hele var egentlig begyndt fredeligt klokken 17.30, hvor en demonstration gik fra Blågårds Plads op mod Ungdomshuset. En tur på lidt over en kilometer.

I spidsen for de cirka 1.000 demonstranter gik en gruppe unge med et banner.

- Vi ta’r hele fåkin’ byen, stod der.

Banneret i spidsen for demonstrationen. Foto: Simon Bohr / Scanpix Danmark

Den forreste kæde af demonstranter kaster med sten og flasker. Foto: Jens Nørgaard Larsen / Scanpix Danmark

Demonstrationen set fra toppen af en bygning på Nørrebrogade. Foto: TV 2

Der blev væltet en flaskecontainer for at skaffe kasteskyts, og demonstranterne forsøgte at trænge politiets kæde af biler og betjente ved Nørrebros Runddel tilbage.

Og det så ud til at lykkes.

Nede i menneskemylderet stod journalist Jacob Sørensen. Han havde stadig sine hvide gummisko på – uden strømper. Derfor havde han nu to enorme vabler på fødderne.

Over ti timer efter han var løbet ned på gaden, var han stadig på arbejde.

Politiet trækker sig tilbage

Jacob forsøgte at holde sig i nærheden af politiets biler. Demonstranterne havde flere gange klippet kablerne over til TV 2’s kameraer, og stemningen var ond - også over for pressen.

Men nu begyndte politiets biler at bakke, og det så ud som om, at demonstranterne var ved at få overtaget.

Jacob begyndte at blive nervøs.

Ville demonstranterne være i stand til at generobre Ungdomshuset?

Meter for meter trængte demonstrationen frem, mens brosten og flasker regnede ned over politifolkene og deres biler.

Pludselig skete der noget ganske uventet.

Klokken 17.57 angreb politiet demonstranterne i flanken.

Politiet havde også venner på Nørrebro. Foto: Søren Bidstrup / Scanpix Denmark

Ud fra en sidegade drønede fire hollændervogne og spærrede tilbagetoget for demonstrationens stenkastende fortrop.

Knibtangsmanøvren

Nørrebrogade blev i løbet af få sekunder fyldt med fremadstormende betjente, og Jacob Sørensen var fanget midt i det hele.

Han blev trængt op af muren ind til Assistens Kirkegården, mens demonstranterne blev anholdt i massevis.

- Fuck, de har styr på det. Det har været planlagt det her, tænkte Jacob.

Han holdt sit pressekort over hovedet og tændte for det lille kamera, som han stadig havde på sig.

Det lykkedes ham at komme væk fra muren og fotografere politiets fremfærd.

- Få pressen væk, få pressen væk, råbte en betjent i cowboybukser, grå jakke, sort hue og med politistav i hånden.

- Håndjern, kom nu, håndjern, råbte en kvinde i blå hættetrøje og hvid strikhue.

Ikke alle betjente var i uniform, og alt lignede et stort kaos.

Rapport fra frontlinjen

Men over Nørrebrogade svævede nyhedshelikopteren og herfra kunne man se, hvordan politiets nøje planlagte manøvre fik bugt med mange af de aktivister, som havde kastet sten mod ordensmagten.

På videoen herunder kan du se, hvordan politiet i løbet af 90 sekunder fik skåret demonstrationen midt over.

Knibtangsmanøvre ved urolighederne på Nørrebro den 1. marts 2007.

Jacob stod midt i det hele, og denne var han vågen.

Få øjeblikke efter politiets knibtangsmanøvre kunne han tage sin telefon og ringe til TV 2 NEWS.

Kanonslag bragede omkring ham, og betjentene slæbte anholdte aktivister væk.

Mens han rapporterede direkte fra kampzonen, var han selv ved at blive anholdt.

Det kan du høre i videoklippet herunder.

TV 2's reporter i aktion på Nørrebro den 1. marts 2007.

Men det skulle blive endnu værre for Jacob.

Den spektakulære manøvre havde spredt aktivisterne, men kampene fortsatte.

Og nu blev de livsfarlige, som du kan se på billederne lidt længere nede.

Pludselig stod Jacob mellem demonstranterne og politiet.

Hans fødder gjorde ondt.

Han havde endnu ikke fået sokker på, og selv om han godt kunne bruge en gasmaske, var det ikke lykkedes ham at skaffe en.

Interviewet i gasskyen

Til gengæld var der stadig batteri på telefonen, og nu kunne han igen rapportere fra første række.

- Politiet har skudt en række tåregasgranater af, lød det fra Jacob, da han kom igennem til studiet.

- Uha, jeg skal lige væk, sagde han.

Studievært Lotte Mejlhede holdt fast i den dramatiske situation.

- Du fortsætter, lød det fra hende.

- Politiet har skudt i hvert fald tre til fire tåregasgranater af, mens jeg har stået her, lød det fra Jacob mens gassen kradsede i halsen på ham.

Politiets biler set gennem en sky af gas og røg. Foto: Polfoto

Betjente affyrer gasgranater på Nørrebro. Foto: Polfoto

Politiets såkaldte "Hollændervogne" holdt til såvel stenkast og brandbomber under urolighederne. Foto: Lars Helsinghof Bæk / Scanpix Denmark

- Får det her folk til at fjerne sig?, blev der spugt fra studiet.

- Lige nu er jeg formentlig den eneste person i krydset mellem Fælledvej og Nørrebrogade, svarede Jacob.

Alle andre var gået ind på caféer, shawarmabarer og i opgange.

Lotte Mejlhede var nådesløs. Interviewet fortsatte, selv om Jacob stod i en sky af gas.

- Det svier altså så kraftigt i øjnene, at de fleste har været nogenlunde fornuftige og er trukket væk fra området, lød det fra Jacob.

Men interviewet fortsatte - først efter tre minutter og 38 sekunder var interviewet slut, så Jacob kunne komme væk fra gaden.

Du kan se en forkortet version af interviewet herunder.

TV 2s reporter beretter fra Nørrebro uden gasmaske den 1. marts 2007.

Journalisterne på TV 2 NEWS fortsatte med at berette fra gadekampene, som blussede op et nyt sted, hver gang politiet havde spredt demonstranterne.

Angrebet på direkte TV

Den onde stemning ramte også Lasse Sjørslev, der snart havde været på arbejde i 12 timer.

Midt under TV 2's store nyhedsudsendelse klokken 19 var han ved at få en flaske i hovedet.

Hele episoden blev sendt direkte hjem i de danske stuer.

Urolighederne på Nørrebro var også farlige for reporterne på TV 2

Urolighederne fortsatte langt ud på natten.

Også fredag og lørdag, ind til et regnvejr lagde en dæmper på demonstrationerne søndag.

Knuste flasker på Nørrebro efter politiet har trængt demonstranterne tilbage. Foto: Simon Bohr / Scanpix Danmark

853 personer blev anholdt i alt. Det er det højeste antal anholdte ved én begivenhed nogensinde i Danmark.

Tre politifolk og 25 aktivister kom til skade, ingen alvorligt.

Præcisionsarbejde med en trykluftshammer

Mandag morgen, klokken 08.00 kunne elektrikeren Torben møde på arbejde igen.

Dagen bød på endnu en opgave på Jagtvej 69.

Denne gang iført elefanthue og en anonym kedeldragt.

Chefens idé med at køre hen til Ungdomshuset i firmabilerne havde givet bagslag.

Flere af dem var blevet udsat for hærværk.

Betjente sspiller i fodbold i en pause efter rydningen af Ungdomshuset. Foto: Kai Braathen / TV 2

Derfor var alle entreprenørmaskiner nu malet over, så det var umuligt at se, hvem der stod bag nedrivningen af huset.

Den nervepirrende opgave med at fjerne betonklodsen fra Ungdomshusets elforsyning krævede mod og evner.

Torben og hans kolleger valgte at ødelægge den med en trykluftshammer.

Og så kunne nedrivningen gå i gang.

En tom byggegrund

En uge efter helikopterne havde firet de sortklædte mænd ned på taget af Ungdomshuset, var bygningen forvandlet til en bunke murbrokker.

I dag, næsten 10 år efter er grunden på Jagtvej 69 stadig tom.

Det er ikke lykkedes Faderhuset at sælge den.

Den sølvfarvede maskine gnaver sig vej gennem bygningen på Jagtvej 69. Foto: Polfoto

Facaden er på vej til at falde. Foto: Kristoffer Theil / TV 2

Vrede og sorg mens den sølvfarvede kran tilintetgør bygningen på Jagtvej 69. Foto: Polfoto

Ditte Nielsens billeder fra politiaktionen den 1. marts 2007 blev til dokumentarfilmen Ungdomshuset Indefra, der blev sendt på DR.

Hun blev løsladt efter fire dages varetægtsfængsling og aldrig tiltalt for noget.

Politiets forsøg på en hemmelig ransagning af hendes lejlighed, for at beslaglægge billederne fra aktionen blev afvist af en dommer.

Janni Pedersen og Lasse Sjørslev er i dag studieværter på TV 2 NEWS, mens Jacob Sørensen er redaktør.

Elektrikeren Torben har i dag sit eget firma.

På TV 2 NEWS var begivenheden med til at vise danskerne, at der var plads til en nyhedskanal i vores lille land.

Indtil da, havde nyheder på tv været noget, man så på DR eller TV 2 efter aftensmaden.

På fire dage rykkede den nye nyhedskanal ind som en central spiller i det danske mediebillede.

Hos medarbejderne på TV 2 NEWS gav den massive indsats et stort boost til selvtilliden - men der var også grund til selvransagelse.

Efter rydningen fik de unge adgang til et nyt hus på Dortheavej i Københavns nordvestkvarter. De fortsatte med at demonstrere i flere år efter nedrivningen. Billedet her er fra 2012. Foto: Andreas Beck / Scanpix Denmark

Grunden på Jagtvej 69 er næsten 10 år efter stadig ubebygget. Det har vist sig, at den er særdeles vanskelig at sælge. Foto: Asger Ladefoged / Scanpix Denmark

Ditte Marie Nielsen taler med TV 2 efter gadekampene i 2007. Hun er en af de få personer der oplevede politiaktionen inde i huset som vil tale med pressen snart 10 år efter. Foto: TV 2

Flere af de journalister, som berettede fra kampene i København, havde stået i en regn af brosten eller en sky af tåregas uden beskyttelse, og det var et lykketræf, at ingen kom til skade.

I dag har journalisterne vagter med, hvis de sender fra farlige situationer.

På bunden af mailboksen

Rydningen af Ungdomshuset kom også til at sætte nye standarder for begrebet breaking news i Danmark.

Blandt andet kom TV 2 til at se på, hvordan man bedre kunne modtage henvendelser fra seerne, så emails fra folk med gode historier og billeder ikke blev væk.

Henvendelsen fra elektrikeren Torben lå ubesvaret i bunden af denne journalists inbox.

Den blev sendt 1. marts 2007 klokken 07.52, og opdaget ved et tilfælde den 7. november 2016 i forbindelse med søgning i en gammel mailboks under research til denne artikel.

Kære læser, du har nu læst historien om Ungdomshuset til ende. Den blev til oprindeligt udgivet i forbindelse med TV 2 NEWS' 10 års jubilæum i november 2016.

Artiklen er blevet til på baggrund af interviews med journalist Ditte Marie Nielsen, journalist Jacob Sørensen, journalist Lasse Sjørslev, chefpolitiinspektør Per Larsen, journalist Janni Pedersen, journalist Lise Mailand, fotograf og helikopterpilot Thomas Kristensen, elektriker Torben (han ønsker ikke sit efternavn frem).

Desuden indgår der oplysninger fra Politiken, Berlingske Tidende, Kulturarv.dk, Folketinget, dokumentarfilmen Ungdomshuset – Vidner til en gadekrig, dokumentarfilmen Ungdomshuset Indefra, samt sendinger på TV 2 NEWS fra den 1. til den 4. marts.

Hvis du har mod på flere lange artikler af samme slags, kan du finde dem her: